
מישיבת ועדת החוקה, חוק ומשפט

יום ראשון, י"ב בטבת התשע"א  (19 בדצמבר 2010), שעה 10:00

סדר היום:

הצעת חוק חובת המכרזים (תיקון – העדפת תוצרת הארץ), התשס"ז-2007

הצעתם של חברי הכנסת שלי יחימוביץ, דוד אזולאי, משה גפני, דב חנין

הכנה לקריאה שנייה ושלישית
נכחו:

חברי הוועדה:

דוד רותם – היו"ר

שלי יחימוביץ

מוזמנים:

מנחם בן יעקב, ראש חטיבת רכש, ציוד ומזון, משרד הביטחון

ליאור אגאי, מנהל מינהל הרכש הממשלתי, משרד האוצר

מירי בן שטרית, מרכזת בכירה, כלכלה ומחקר, משרד האוצר

עו"ד ירון גולן, הלשכה המשפטית, משרד האוצר

עו"ד עודד ברוך, עוזר היועץ המשפטי, המשרד לביטחון פנים

רפ"ק אבנר הרשקוביץ, עוזר היועץ המשפטי, המשרד לביטחון פנים

רפ"ק ג'יל בוקרה, ראש חוליית מחלקת בינוי, אגף תכנון לוגיסטי, המשרד לביטחון פנים

צביה דורי, מנהלת סחר פנים, משרד התעשייה, המסחר והתעסוקה

עו"ד אסף מיראזי, הלשכה המשפטית, משרד התעשייה, המסחר והתעסוקה

מאיר דניס, תחום סיוע לתעשייה, משרד התעשייה, המסחר והתעסוקה

יהודה שגב, מנכ"ל התאחדות התעשיינים

חזקיה ישראל, התאחדות התעשיינים

צבי ליברמן, התאחדות התעשיינים

רמזי גבאי, התאחדות התעשיינים

ייעוץ משפטי:

אלעזר שטרן

מנהלת הוועדה:

דורית ואג

רשמה וערכה:

אהובה שרון – חבר המתרגמים בע"מ

הצעת חוק חובת המכרזים (תיקון – העדפת תוצרת הארץ), התשס"ז-2007

הצעתם של חברי הכנסת שלי יחימוביץ, דוד אזולאי, משה גפני, דב חנין

הכנה לקריאה שנייה ושלישית

היו"ר דוד רותם:

אני מתכבד לפתוח את ישיבת ועדת החוקה, חוק ומשפט. על סדר היום הצעת חוק חובת המכרזים (תיקון – העדפת תוצרת הארץ), התשס"ז-2007 של חברת הכנסת שלי יחימוביץ ואחרים. זאת הצעת חוק שהוגשה עוד בכנסת הקודמת ואנחנו החלנו עליה דין רציפות בתקווה שהיא תתואם. אני מבין שיש תיאום.

שלי יחימוביץ:

אדוני היושב ראש, אנחנו בתום ארבע שנות עבודה על החוק הזה, קרוב לארבע שנים. החוק שמונח בפניך הוא חוק מסגרת. התוכן שלו יצוק בתקנות שגם עליהן יש הסכמה מוחלטת בין המציעים ובין המשרדים. אנחנו אמנם בהליך טכני של אישור לקריאה שנייה ושלישית, אבל אי אפשר להמעיט בחשיבותו של החוק הזה שגם יגן על אלפי מקומות עבודה בענף הטקסטיל וגם ייצר אלפי מקומות עבודה.


אני חושבת שזה חוק מאוד חשוב והוא מחייב את הצבא, את המשטרה ואת שירות בתי הסוהר לעשות את המובן מאליו - שחבל שאנחנו נדרשים לחוקק בשבילו - לרכוש את הטקסטיל שלהם בישראל. יש לזה גם משמעות לאומית, גם משמעות תעסוקתית, גם משמעות ציונית, גם משמעות חברתית ואני באמת אעשה במליאה, אחרי שזה יוצבע, אבל אני רוצה להודות לכל הנוכחים כאן על שיתוף פעולה מפליג ומרחיק הלכת. כל הקרדיטים יינתנו במועדם במליאה.


אני חושבת שכרגע, בגלל ההסכמות, לא נותר לנו אלא להשלים את החוק.

היו"ר דוד רותם:

תודה לך. אני חושב שהראייה שלך לטווח ארוך בכל מה שקשור לציונות ולתעסוקה, ראויה להערכה.

שלי יחימוביץ:

תודה רבה.

היו"ר דוד רותם:

לכן, כפי שאת יודעת, לחצנו על העניין של הרציפות, כדי שנגיע להסכמה.

אלעזר שטרן:

אני אעיר שבנוסח הכחול הצעת החוק הייתה נראית לגמרי אחרת. כל ההסדר שבהצעת החוק שעברה קריאה ראשונה, לפי הסכמות כל הצדדים הועברה לתקנות שיוגשו מאוחר יותר לוועדה. מעשה מה שנשאר בהצעת החוק, אלה רק שני סעיפים. סעיף אחד הוא העניין של הרחבת ההסמכה שבחוק לקבוע תקנות לעניין העדפת תוצרת הארץ בתחום הטקסטיל, ותקנה שנייה היא חובת התקנת תקנות. כלומר, כיוון שנוסח התקנות פחות או יותר מוסכם, כדי לא לעכב את התהליך, אנחנו נחייב את הממשלה להגיש את התקנות לאישורה של הוועדה תוך שלושים ימים מיום תחילת החוק.


סוגייה אחת ניסוחית עקרונית שכן צריך להעיר עליה. בנוסח התקנות המוסכם שהסכימו עליו יש בעצם שני הסדרים: הסדר אחד שמדבר על העדפת תוצרת הארץ לגבי המשרד לביטחון פנים ושם יש העדפה של תחום המחיר, באמת המידה של המחיר. לעומת ההסדר של מערכת הביטחון, שם יש לא רק העדפה בתחום המחיר אלא הגבלה של מציע שאינו מציע מתוצרת הארץ מלהשתתף במכרז. 


הייעוץ המשפטי של הוועדה סבר שבשביל לאפשר התקנת תקנות שקובעות הסדר כזה, צריך שבנוסח החוק תחודד ההסמכה המתאימה לעניין הזה וייכתב לא רק העדפה, כפי שכתוב היום, אלא ייכתבו במפורש המלים הגבלת מכרזים למציעים של תוצרת הארץ.


משרדי הממשלה מתנגדים לניסוח הזה מהנימוקים שלהם, שהם יפרטו מיד. ההצעה שלהם היא להשאיר את הנוסח שהם הציעו בלי התוספת שאני הוספתי של הגבלת מכרזים, להשאיר את הנוסח כפי הם הציעו ומאוחר יותר בתקנות לשנות את הדבר כך שלא ייווצר מצב שהתקנות יהיו אולטרה וירס.


אני מציע שמשרד המשפטים והאוצר יציגו את הנושא.

חנן ארליך:

כפי שציין היועץ המשפטי לוועדה, אנחנו סבורים שיש להשאיר את הנוסח שהוסכם עליו. למעשה אנחנו רואים את תיקון החקיקה הזה כמעין הבהרה של הסעיף הקיים כבר בחוק שמאפשר  התקנת תקנות שנוגעות להעדפת תוצרת הארץ ואנחנו אכן רוצים להיצמד לנוסח הקיים שלדעתנו הוא מספק. פרשנות משפטית סבירה יכולה להכניס ולכלול בנוסח הקיים גם את כל מה שכרגע קבוע בנוסח שהוסכם עליו בתקנות ולכן אין צורך לשלב הרחבות ושינויים לסעיף הזה שעוסק בהעדפת תוצרת הארץ.

היו"ר דוד רותם:

אתם אומרים שהפרשנות של היועץ המשפטי לממשלה אומרת שהתקנות שיקבעו שמציעים שאינם תוצרת   הארץ במכרזים מסוימים לא יוכלו להשתתף, לא תהיה חריגה מסמכות.

חנן ארליך:

נכון.

אלעזר שטרן:

כאן יש מחלוקת.

היו"ר דוד רותם:

אתם מצהירים את זה שברור לכם שאם תוגש עתירה ותהיה איזושהי בעיה עם הנושא, אתם תסכימו לשינוי באופן כזה כדי שזה יהפוך את זה ללא חריגה מסמכות.

חנן ארליך:

אני כרגע לא יכול להתחייב על הליכים עתידים ומה בית המשפט יקבע.

היו"ר דוד רותם:

לא, אמרתי אם.

חנן ארליך:

עמדתנו המשפטית הנוכחית היא שנוסח התקנות כפי שהוסכם מתאים והולם את נוסח הצעת תיקון הסעיף הנוכחית.

אלעזר שטרן:

כאן יש מחלוקת בפרשנות.

היו"ר דוד רותם:

יש מחלוקת. הם מופיעים בבתי המשפט כשהם לא בשביתה.

אלעזר שטרן:

אני אקריא את הנוסח. עשיתי כאן תיקוני ניסוח קלים כדי להתאים את זה לתבניות הרגילות שיש בחוק.

1.
תיקון סעיף 3א

בתקופה שמיום תחילתו של חוק זה ועד תום שנתיים מהיום האמור, יקראו את סעיף 3א(א)(1) לחוק חובת המכרזים התשנ"ב-1992 (להלן – החוק העיקרי) כך: לאחר המלים "(בחוק זה – אזור)" יבוא "ורכישת טקסטיל עבור מערכת הביטחון ומהמשרד לביטחון פנים".

2.
חובת התקנת תקנות

תקנות לפי סעיף 3א(א((1) לחוק העיקרי, כנוסחו בסעיף 1 לחוק זה, לעניין רכישת טקסטיל עבור מערכת הביטחון והמשרד לביטחון פנים, יוגשו לאישור ועדת החוקה, חוק ומשפט של הכנסת תוך שלושים ימים מיום לתחילתו של חוק זה.

היו"ר דוד רותם:

יש למישהו הערות? אין.


אנחנו מצביעים.

ה צ ב ע ה

אושר פה אחד


החוק התקבל פה אחד.  יעלה לקריאה שנייה ושלישית. תודה רבה לכם.

הישיבה ננעלה בשעה 10:10

